Een sterf toe motor, vragmotor botsDie ongelukstoneel. Foto: ER24 Een mens is dood en nog twee beseer nadat ŉ motor en ŉ vragmotor Vrydagaand op die N12 in Fochville, Gauteng, in ŉ grusame botsing betrokke was. Ineke van Huyssteen, woordvoerder van ER24, het gesê paramedici het omstreeks 21:30 op die toneel aangekom. Een mens wat in die botsing betrokke was, maar slegs geringe beserings opgedoen het, het op die toneel rondgeloop. “Twee ander mense was in die motor vasgekeer. Brandweerbeamptes moes meganiese toerusting gebruik om hulle uit die wrak te bevry,” het Van Huyssteen gesê. “Paramedici het die insittendes ondersoek en gevind dat een slagoffer noodlottige beserings opgedoen het. Die ander pasiënt was ernstig beseer.” Die beseerdes is deur ER24 en die provinsiale nooddienste na ŉ hospitaal geneem. Die polisie ondersoek die oorsaak van die botsing.